钦定古今图书集成/历象汇编/庶征典/第003卷 > 唐
## 钦定古今图书集成/历象汇编/庶征典/第003卷 > 唐

唐制，“凡遇灾荒，天子遣使至州及蕃国赈抚日蚀，行
救护礼。祥瑞大者特贺，小者汇奏。”

按《唐书礼乐志》：“凡四方之水旱蝗，天子遣使者持节
至其州，位于庭。使者南面，持节在其东南，长官北面，
寮佐、正长老人在其后，再拜以授制书。”按《百官志》：
“礼部郎中掌诸祥瑞。凡景星庆云为大瑞，其名物六
十有四；白狼、赤兔为上瑞，其名物三十有八；苍乌、朱
雁为中瑞，其名物三十有二；嘉禾、芝草、木连理为下
瑞”，其名物十四：大瑞则百官诣阙奉贺；馀瑞，岁终，员
外郎以闻，有司告庙。

按《通典》，“合朔伐鼓，其日合朔前三刻，郊社令及门仆
各服赤帻绛衣，守四门令、巡门监察，鼓吹令平巾帻
裤褶，帅工人以方色执麾旒，分置四门屋下，龙蛇鼓
随设于左。东门者立于北塾，南面南门者立于东塾，
西面西门者立于南塾，北面北门者立于西塾。”〈门侧堂曰
塾麾制各长一丈旒以方色各长八尺〉队正一人，著平巾帻，裤褶，执刀，
帅卫士五人，执五兵于豉外，矛在东，戟在南，斧钺在
西，槊在北。《郊社令》立䂎于社坛四隅，以朱丝绳萦之。
太史官一人，著赤帻赤衣，立于社坛北，向日观变，黄
麾次之，龙鼓一面次之，在北，弓一张，矢四只次之。诸
鼓工静立，候日有变。史官曰：“祥有变。”工人齐举麾，龙
鼓齐发，声如雷，史官称“止”，工人罢鼓，其日废务。百官
守本司。日有变，皇帝素服避正殿。百官以下皆素服，
各于厅事前重行，每等异位，向日立明复而止。

诸州伐鼓，其日见日，有变则废务。所司置鼓于刺史厅事前，刺史及州官九品以上，俱素服立于鼓后，重行，每等异位。向日，刺史先击鼓，执事伐之，明复俱止。

“皇帝遣使赈抚诸州水旱虫灾，本司散下其礼，所司
随职供办。”使者未到之前，所在长官先勒集所部寮
佐等及正长老人。本司先于厅事大门外之右，设使
者便次，南向。又于大门外之右，设使者位，东向。大门
外之左，设长官以下及所部位，重行北向西上。于厅
事之庭少北，设使者位，南向。又于使者位之南三丈
“所设长官位，北向。其所部寮属则位于长官之后，文
东武西，每等异位，重行北面，相对为首。正长老人则
位其南，重行北面西上。使者到，所司迎引入便次”，长
官及所部严肃以待，正长老人等并列于大门外之
南，重行北面西上。至时，使者以下各服其服，所在长
官及所部寮佐亦各服公服行。参军引长官以下出，
就门外位立。司功参军引使者就门外位立，特节者
立于使者之北，史二人对举制案，列于使者之南，俱
少退东向。行参军赞拜，长官及所部在位者再拜，拜
讫，行参军引长官等以次先入，立于门内之右，重行
西面。司功参军引使者入，幡节前导，持案者从之。使
者到庭中位立，持节者于使者东南，西面。行参军引
长官以下俱入就庭中位。立定，持节者脱节衣。持案
者以案进使者前，使者取制书，持案者退复位。使者
称：“有制。”行参军赞再拜，长官及诸在位者皆再拜。使
者宣制书讫，行参军又赞拜，长官及诸在位者皆再
拜。行参军引长官进诣使者前，受制书，退复位讫。功
曹参军引使者以下出，复门外位。行参军引长官及
诸在位者各出，即门外位如初。行参军引使者以下
还，便次长官退。其正长老人等任散。

蕃国赈抚，同《诸州礼》。其国王供待及出入即馆、享食之属则如常，但略其燕好。

按《唐六典》：秘书四部，十一曰天文灵台郎，凡占天文，
日月薄蚀，五星陵犯，有甘石、巫咸三家，中外官占瑞
䄏星气，有诸家杂占。太史令每季录灾祥送中书门

### 高祖武德二年以兵荒未息权断屠酤

按《唐书高祖本纪》，不载。按《册府元龟》，“武德二年闰
二月乙卯诏曰：酒醪之用，表节制于懽娱；刍豢之滋，
致甘旨于丰衍。然而沈湎之辈，绝业忘资，惰窳之民，
骋嗜奔欲。方今烽燧尚警，兵革未宁，年谷不登，市肆
腾踊，趋末者众，浮冗尚多，肴羞麹糵，重增其费。救弊
之术，要在权宜。关内诸州官民，宜断屠酤。”

### 太宗贞观八年陇右山崩大蛇见山东江淮大水

按《唐书太宗本纪》：贞观八年七月，陇右山崩，馀不载。
按《虞世南传》：“贞观八年，进封县公，会陇右山崩，大
蛇屡见，山东及江淮大水。帝忧之，以问世南，对曰：‘春
秋梁山崩，晋侯召伯宗问焉。伯宗曰：‘国主山川，故山
崩川竭，君为之不举，降服乘缦，彻乐出次，祝币以礼
焉。梁山，晋所主也，晋侯从之，故得无害。汉文帝元年，
齐’’”楚地二十九山同日崩，水大出，诏郡国无来贡，施
惠天下，远近洽穆，亦不为“灾。后汉灵帝时，青蛇见御
坐。晋惠时，大蛇长三百步，见齐地，经市入庙。蛇宜在
草野而入市，此所以为灾耳。今蛇见山泽，适其所居。
又山东淫雨，江淮大水，恐有冤狱枉系，宜省录累囚，
庶几或当天意。”帝然之，于是遣使赈饥民，申挺狱讼，
多所原赦。

### 高宗仪凤元年以风水诸灾诏减匠罢工虑囚

按《唐书高宗本纪》：“仪凤元年八月庚子，避正殿，减膳，
撤乐，损食粟马，虑囚，诏文武官言事。”

按《册府元龟》，“上元三年即仪凤元年八月，青州大风，
齐、淄等七州大水，诏停此中尚梨园等作坊，减少府
监杂匠放还本邑，两京及九成宫土木工作亦罢之。
天下囚徒，委诸州长官虑之。”

### 元宗开元十三年九月丙戌罢奏祥瑞

按：《唐书元宗本纪》云云。

### 代宗大历十四年五月德宗即位十二月诏元日朝会不得奏祥瑞事

按《唐书德宗本纪》不载按《旧唐书德宗本纪》云云。

### 德宗贞元元年秋七月以蝗旱诏节用缓刑以谨天戒十二月诏罢明年贺正

按《唐书德宗本纪》，不载按《旧唐书德宗本纪》，贞元
元年秋七月，关中蝗，食草木尽，旱甚，灞水将竭，井多
无水。甲子，诏：“夫人事失于下，则天变形于上，咎征之
作，必有由然。自顷以来，灾沴仍集，雨泽不降，绵历三
时，虫蝗继臻，弥亘千里，菽粟翔贵，稼穑枯瘁，嗷嗷蒸
人，聚泣田亩。兴言及此，实切痛伤。遍祈百神，曾不获
应。”方悟祷祠非救灾之术，言词非谢谴之诚，忧心如
焚，深自刻责。得非刑法舛缪，忠良郁湮，暴赋未蠲，劳
师靡息，事或无益，而重为烦费，任或非当而横肆侵
蟊。有一于此，足伤和气。本其所以，罪实在予。“万姓何
辜，重罹饥殍。所宜出次贬食，节用缓刑，侧身增修，以
谨天戒。朕自今视朝，不御正殿，有司供膳，《并宜减省。
不急之务，一切停罢》。”

按《册府元龟》，贞元元年十二月丁亥，诏曰：“朕以眇身，
继明列圣，不能纂修先志，以洽昇平，驯致寇戎，屡兴
兵革。上元降警，蝗旱为灾，年不顺成，人方歉食，言念
于此，实用伤怀。是以齐心别宫，与人祈谷，虽阳和在
候，而黔首无聊，称庆于予，窃所不敢。其来年正月一
日朝贺，宜罢。”

贞元二年正月以荒馑停朝贺诏减尚食飞龙厩马
及科征诸色五月始复常膳。

按《唐书德宗本纪》，不载按《册府元龟》，贞元二年正
月“壬辰朔，以关辅荒馑，停朝贺之礼。丙申，诏曰：朕以
薄德，托于人上，励精思理，期致雍熙。而鉴之不明，百
度多缺，伤痍未瘳而征役荐起，流亡既甚而赋敛弥
繁，人怨上闻，天灾下降，连岁蝗旱，荡无农收。惟兹近
郊，遭害尤甚。岂非昊穹作沴，深警予衷，跼蹐忧惭，罔
知攸措。今谷价腾踊，人情震惊，乡闾不居，骨肉相弃，
流离殒毙，所不忍闻。公私之间，廪食俱竭，既无赈恤，
犹复征求财殚，力尽捶楚，仍及弛征则军莫之赡，厚
取则人何以堪。念兹困穷，痛切心骨，思所以济，浩无
津涯。补过实在于增修，救患莫如于息费。致咎之本，
既繇朕躬，谢谴之诚，当自朕始。”尚食。每“日所进御膳，
宜各减一半。应宫内人等，每月唯供给粮米一千五
百石。其飞龙厩马，从今已后至四月三十日，并减半
料。京兆尹应科征诸色名目，一切并停。如有能减有
均，无赒救贫乏者，当授以官秩。”五月，百寮上表，请复
御膳。先以旱蝗寇盗充斥，故从贬省，至是从之。

### 顺宗永贞元年宪宗即位诏祥瑞不得上闻

按《唐书宪宗本纪》，永贞元年八月庚戌，罢献祥瑞
按《旧唐书宪宗本纪》，八月庚戌，荆南献龟二。诏曰：“朕
以寡昧，纂承丕业，永思理本，所宝惟贤，至如嘉禾神
芝，奇禽异兽，盖王化之虚美也。所以光武形于诏令，
《春秋》不书祥瑞，朕诚薄德，思及前人。自今以后，所有
祥瑞，但令准式申报有司，不得上闻，其奇禽异兽，亦
宜停进

### 宪宗元和二年中书奏请大瑞随表奏闻

按《唐书宪宗本纪》，不载按《旧唐书宪宗本纪》，元和
二年八月，中书奏，“先停诸道奏祥瑞。伏以所献祥瑞，
皆缘腊飨告庙，元会奏闻。今后诸大瑞随表闻奏，中
瑞、下瑞申有司，其元日奏祥瑞，请依令式。”从之。

### 文宗太和七年正月以频年水旱疾疫诏蠲逋虑囚停工役祷山川各上封事闰七月以阴阳失和诏减御膳工役

按《唐书文宗本纪》，不载按《旧唐书文宗本纪》，太和
七年闰七月乙卯朔，诏曰：“朕嗣守丕图，覆妪生类，兢
业寅畏，上承天休。而阴阳失和，膏泽愆候，害我稼穑，
灾于黔黎。有过在予，敢忘咎责。从今避正殿，减供膳，
停教坊乐，厩马量减刍粟，百司厨馔，亦宜权减。阴阳
郁堙，有伤和气，宜出宫女千人，五坊鹰犬量须减放。
内”外修造，事非急务者，并停。

按《册府元龟》，“太和七年正月壬子诏曰：‘朕承上天之
眷佑，荷累圣之丕图，宵旰兢劳，不敢暇逸。思致康乂，
八年于今，而水旱流行，疾疫作沴，兆庶艰食，札瘥相
仍。盖德未动天，诚未感物。一类失所，有过在予。载怀
罪己之心，深轸纳隍之叹，宜敷惠泽，式表忧勤。如闻
去年以来，河东、关辅，亢旱为灾，秋稼不收，人甚穷困。
今方春之时，须务农事，若不赈救，恐至流亡。其京兆
府、河中第九州府，宜赐七万石，同、华、陕、虢、晋等州，各
赐十万石，并以常平义仓及折籴斛斗充，无本色以
运米折给，为本州府长吏明作等第，差官吏对面宣
赐，先从贫下起给’。”京兆府太和六年青苗榷酒钱，在
百姓腹内并放免。京兆、河中、同、华、陜、虢晋绛等州府，
自太和六年秋税以前，诸色逋悬在百姓腹内，悉放
免。议狱恤刑，前王攸重，苟有冤滞，即伤阳和。应在城
诸司诸使，应有囚徒，限七月内处分讫奏闻。河南府
八州府，敕到准此处分。诸色工役，非灼然交切者勒
停。应管内名山大川，能致风雨者，委长吏精诚祷请。
水旱之数，虽云常理，导化失节，亦致咎灾。顾惟寡昧，
敢忘刻责。常参官及外州府长吏，如有规谏者，各上
封事，极言得失，俟有规正，期于阜安。咸启乃诚，用致
于理，无或有隐，以忝在公。内外官有贪暴残虐，蠹政
害人者，台司纪察闻奏。“朕为人父母，虔奉丕业，夕惕
若厉，夙兴匪宁，减膳彻乐，庶答天戒。咨尔长吏，实分
予忧”，勉加抚绥，用副恻隐。庶切救灾之义，爰申为上
之怀。中外臣僚，宜体朕意。

太和九年，以“仍岁水旱。制观察使纠察宰牧贤否、刑
政得失以闻。”

按，《唐书文宗本纪》，不载。按《册府元龟》：“太和九年三
月乙丑，制以仍岁水旱，黎民艰食，其宰牧非才，贪残
为害，及承前积弊，须有条疏。或冤狱留滞，速宜疏决
者，并委观察使纠察详访，具状闻奏，用弭天眚。”

### 开成三年禁诸道言祥瑞

按《唐书》文宗本纪。不载按《通鉴纲目》。太和之末。杜
悰镇凤翔时。有诏沙汰僧尼。会有五色云见于岐山
近法门寺。民间讹言佛骨降祥。以僧尼不安之故。监
军欲奏之。悰曰：“云物变色。何常之有。”未几获白兔。监
军又欲奏之。悰曰：“野兽未驯。且宜畜之。”旬日而毙。监
军不悦。画图献之。及郑注代悰。奏紫云见。又献白雉。
是岁遂有甘露之变。及悰判度支，河中奏驺虞见，百
官称贺。上谓悰曰：“李训、郑注皆因瑞以售其乱，乃知
瑞物，非国之庆。卿在凤翔，不奏白兔，真先觉也。”对曰：
“昔河出图，伏义以画八卦；洛出书，大禹以叙九畴。皆
有益于人，故足尚也。至于禽兽草木之瑞，何时无之。
刘聪桀逆，黄龙三见；季龙暴虐，得苍龙白鹿以驾芝
盖。以是观之，瑞岂在德！愿陛下专以百姓富安为国
庆，自馀不足取也。”上善之。他日，谓宰相曰：“时和岁丰，
是为上瑞，嘉禾、灵芝，诚何益于事！”宰相因言：“《春秋》记
灾异以儆人君，而不书祥瑞，用此故也。”遂诏：诸道有
瑞皆勿以闻，亦勿申牒所司，其祠飨、受朝奏祥瑞皆
停。〈按此事据纲目作三年〉

### 懿宗咸通十年以旱蝗诏赦罪断屠

按《唐书懿宗本纪》，不载按《旧唐书懿宗本纪》，咸通
十年六月戊戌，制曰：“动天地者莫若精诚，致和平者
莫若修政。朕顾惟庸昧，托于王公之上，于兹十一年
矣。祗荷丕构，寅畏小心，慕唐尧之钦若昊天，遵周王
之昭事上帝。念兹夙夜，靡替虔恭，同驭朽之忧勤，思
纳隍之轸虑。内戒奢靡，外罢畋游，匪敢期于雍熙，所
自得于清净。止望寰区无事，稼穑有年。然而烛理不
明，涉道唯浅，气多堙郁，诚未感通。旱暵是虞，虫螟为
害，蛮蜒未宾于遐裔，寇盗复蠹于中原。尚驾戎车，益
调兵食，俾黎元之重困，每宵旰而忘安。今盛夏骄阳，
时雨久旷，忧勤兆庶，旦夕焦劳。内修香火以虔祈，外
罄牲玉以精祷，仰俟元贶，必致甘滋。”而油云未兴，秋
稼阙望。因兹愆亢，轸于诚怀。矧复暴政烦刑，强官酷
吏，侵渔蠹耗，陷害孤茕，致有冤抑之人，构灾沴之气。
主守长吏，无忘奉公，伐叛兴师，盖非获已，除奸讨逆必使当辜。苟或陷及平人，“自然风雨愆候。凡行营将
帅，切在审详，昭示恻悯之心，敬听勤恤之旨。应京城
天下诸州府见禁囚徒，除十恶忤逆，官典犯赃，故意
杀人，合造毒药，放火持杖，开劫坟墓，及关连徐州逆
党外，并宜量罪轻重，速令决遣，无久系留。雷雨不同，
田畴方瘁，诚宜愍物，以示好生。其京城未降雨间，宜
令坊市，权断屠宰。昨陕虢中使回，方知旱蝗有损处，
诸道长吏，分忧共理，宜各推公，共思济物。内有饥歉，
切在慰”安。哀此烝人，毋俾艰食。徐方寇孽未殄，师旅
有征，凡合诛锄，审分淑慝。无令胁从横死，元恶偷生。
宜申告戒之文，使知逆顺之理。於戏！每思禹汤之罪
己，其庶成康之措刑，孰谓德信未孚，教化犹梗。咨尔
多士，俾予一人，既引过在躬，亦渐几于理。布告中外，
称朕意焉。